Europa-Parlamentets og Rådets direktiv 2002/45/EF

af 25. juni 2002

om tyvende ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (korte chlorparaffiner)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [1],

under henvisning til udtalelse fra Det Økonomiske og Sociale Udvalg [2],

efter proceduren i traktatens artikel 251 [3], på grundlag af Forligsudvalgets fælles udkast af 22. april 2002, og

ud fra følgende betragtninger:

(1) De bestemmelser, som nogle medlemsstater har indført eller påtænker at indføre for at begrænse anvendelsen af korte chlorparaffiner (SCCP) i medfør af Parcom-afgørelse 95/1 (konventionen om forhindring af landbaseret havforurening), har direkte indflydelse på det indre markeds gennemførelse og funktion. Det er derfor nødvendigt at foretage en indbyrdes tilnærmelse af medlemsstaternes lovgivning på området og følgelig at ændre bilag I til Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater [4], under hensyntagen til Fællesskabets risikovurderinger og relevante videnskabelige beviser, der støtter Parcom-afgørelse 95/1.

(2) SCCP klassificeres som miljøfarlige, da de er meget giftige for organismer, der lever i vand, og kan give skadelige langtidsvirkninger i vandmiljøet.

(3) Kommissionen har vedtaget en henstilling i henhold til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer [5], hvori den for at beskytte vandmiljøet anbefaler at træffe særlige foranstaltninger for at begrænse anvendelsen af SCCP, navnlig i skærevæske til metalforarbejdning og produkter til færdigbehandling af læder.

(4) Andre anvendelser af alle chlorparaffiner skal tages op til fornyet overvejelse på baggrund af relevant videnskabelig viden, især med hensyn til emissioner, der indeholder chlorparaffiner. Kommissionen bør fremsætte egnede forslag om begrænsning af sådanne anvendelser.

(5) Den Videnskabelige Komité for Toksicitet, Økotoksicitet og Miljø (CSTEE) afgav den 27. november 1998 udtalelse om de i henstillingen påpegede risici ved SCCP.

(6) Dette direktiv berører ikke fællesskabslovgivningen om beskyttelse af arbejdstagernes sikkerhed og sundhed under arbejdet, især Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet [6] og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1) [7] —

UDSTEDT FØLGENDE DIREKTIV:

Artikel 1

I bilag I til direktiv 76/769/EØF tilføjes følgende punkt:

"42.Alkaner, C10-C13, chlor (korte chlorparaffiner) | 1.Må ikke markedsføres til anvendelse som stoffer eller som bestanddele i andre stoffer eller præparater i koncentrationer på mere end 1 %til metalforarbejdningtil indfedtning af læder.2.Inden den 1. januar 2003 tager Kommissionen sammen med medlemsstaterne og Ospar-Kommissionen og under inddragelse af al relevant ny videnskabelig viden om sundheds- og miljørisici ved SCCP alle andre anvendelser af SCCP op til fornyet overvejelse.Europa-Parlamentet underrettes om resultatet af disse overvejelser." |

Artikel 2

1. Medlemsstaterne vedtager og offentliggør senest den 6. juli 2003 de nødvendige love og administrative bestemmelser for at efterkomme dette direktiv.

Medlemsstaterne anvender disse bestemmelser senest den 6. januar 2004.

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Luxembourg, den 25. juni 2002.

På Europa-Parlamentets vegne

P. Cox

Formand

På Rådets vegne

J. Matas I Palou

Formand

[1] EFT C 337 E af 28.11.2000, s. 138, ogEFT C 213 E af 31.7.2001, s. 296.

[2] EFT C 116 af 20.4.2001, s. 27.

[3] Europa-Parlamentets udtalelse af 1.2.2001 (EFT C 267 af 21.9.2001, s. 18), Rådets fælles holdning af 27.6.2001 (EFT C 301 af 26.10.2001, s. 39) og Europa-Parlamentets afgørelse af 29.11.2001 (endnu ikke offentliggjort i EFT). Europa-Parlamentets afgørelse af 30.5.2002 (endnu ikke offentliggjort i EFT) og Rådets afgørelse af 21.5.2002.

[4] EFT L 262 af 27.9.1976, s. 201. Senest ændret ved Kommissionens direktiv 1999/77/EF (EFT L 207 af 6.8.1999, s. 18).

[5] EFT L 84 af 5.4.1993, s. 1.

[6] EFT L 183 af 29.6.1989, s. 1.

[7] EFT L 131 af 5.5.1998, s. 11.

--------------------------------------------------